KOMISIJOS SPRENDIMAS
2005 m. kovo 8 d.
atleidžiantis Čekiją, Estiją, Kiprą, Latviją, Lietuvą, Maltą ir Lenkiją nuo įsipareigojimo tam tikroms veislėms atitinkamai taikyti Tarybos direktyvas 66/401/EEB, 66/402/EEB, 68/193/EEB, 1999/105/EB ir 2002/57/EB dėl prekybos pašarinių augalų sėkla, javų sėkla, vynmedžių dauginimo medžiaga, miško dauginamąja medžiaga ir aliejinių ir pluoštinių augalų sėkla
(pranešta dokumentu Nr. C(2005) 525)
(Autentiški tik tekstai čekų, estų, graikų, latvių, lietuvių, maltiečių ir lenkų kalbomis)
(tekstas svarbus EEE)
(2005/325/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla (1), ypač į jos 23a straipsnį,
atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla (2), ypač į jos 23a straipsnį,
atsižvelgdama į 1968 m. balandžio 9 d. Tarybos direktyvą 68/193/EEB dėl prekybos vynmedžių dauginimo medžiaga (3), ypač į jos 18a straipsnį,
atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąja medžiaga (4), ypač į jos 20 straipsnį,
atsižvelgdama į 2002 m. birželio 13 d. Tarybos direktyvą 2002/57/EB dėl prekybos aliejinių ir pluoštinių augalų sėkla (5), ypač į jos 28 straipsnį,
atsižvelgdama į Čekijos, Estijos, Kipro, Latvijos, Lietuvos, Maltos ir Lenkijos pateiktus prašymus,
kadangi:
(1)
Direktyvos 66/401/EEB, 66/402/EEB, 68/193/EEB, 1999/105/EB ir 2002/57/EB nustato tam tikras prekybos pašarinių augalų sėkla, javų sėkla, vynmedžių dauginimo medžiaga, miško dauginamąja medžiaga ir aliejinių ir pluoštinių augalų sėkla taisykles. Tos direktyvos taip pat numato, kad laikantis tam tikrų sąlygų, valstybės narės gali būti pilnai ar iš dalies atleistos nuo įsipareigojimo taikyti tas direktyvas tam tikrų veislių ar medžiagų atžvilgiu.
(2)
Priedo I, II ir V dalyse nurodytų veislių sėkla paprastai nėra dauginama arba parduodama tam tikrose valstybėse narėse. Be to, tam tikrose valstybėse narėse vynmedžių auginimas ir prekyba priedo III dalyje nurodyta dauginamąja medžiaga yra ekonomiškai nereikšminga. Trys veislės, nurodytos priedo IV dalyje, taip pat nėra svarbios miškininkystei tam tikrose valstybėse narėse.
(3)
Esant šioms sąlygoms, atitinkamos valstybės narės turėtų būti atleistos nuo įsipareigojimo taikyti Direktyvų 66/401/EEB, 66/402/EEB, 68/193/EEB, 1999/105/EB ir 2002/57/EB nuostatas atitinkamoms veislėms ir medžiagoms.
(4)
Šiame sprendime numatytos priemonės negali pažeisti 2003 m. gruodžio 16 d. Komisijos reglamento (EB) Nr. 2199/2003, nustatančio pereinamąsias Tarybos reglamento (EB) Nr. 1259/1999 taikymo 2004 m. priemones pagal bendrą išmokos už plotą schemą, skirtą Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai (6), nuostatų.
(5)
Šiame sprendime numatytos priemonės atitinka Žemės ūkio, sodininkystės ir daržininkystės, ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Šio sprendimo priedo I dalyje nurodytos valstybės narės atleidžiamos nuo įsipareigojimo pirmajame lentelės stulpelyje nurodytoms veislėms taikyti Direktyvą 66/401/EEB, išskyrus 14 straipsnio 1 dalį.
2. Šio sprendimo priedo II dalyje nurodytos valstybės narės atleidžiamos nuo įsipareigojimo pirmajame lentelės stulpelyje nurodytoms veislėms taikyti Direktyvą 66/402/EEB, išskyrus jos 14 straipsnio 1 dalį, o Latvijos atveju išskyrus 19 straipsnio 1 dalį kukurūzams.
3. Šio sprendimo priedo III dalyje nurodytos valstybės narės atleidžiamos nuo įsipareigojimo pirmajame lentelės stulpelyje nurodytoms veislėms taikyti Direktyvą 68/193/EEB, išskyrus 12 ir 12a straipsnius.
4. Šio sprendimo priedo IV dalyje nurodytos valstybės narės atleidžiamos nuo įsipareigojimo pirmajame lentelės stulpelyje nurodytoms veislėms taikyti Direktyvą 1999/105/EB, išskyrus 17 straipsnio 1 dalį.
5. Šio sprendimo priedo V dalyje nurodytos valstybės narės atleidžiamos nuo įsipareigojimo pirmajame lentelės stulpelyje nurodytoms veislėms taikyti Direktyvą 2002/57/EB, išskyrus jos 17 straipsnį, o Maltos atveju išskyrus 9 straipsnio 1 dalį saulėgrąžoms.
2 straipsnis
Šis sprendimas skirtas Čekijos Respublikai, Estijos Respublikai, Kipro Respublikai, Latvijos Respublikai, Lietuvos Respublikai, Maltos Respublikai ir Lenkijos Respublikai.
Priimta Briuselyje, 2005 m. kovo 8 d.